b'\n_START_ARTICLE_\nViol\xc3\xa8ncia dom\xc3\xa8stica\n_START_PARAGRAPH_\nLa viol\xc3\xa8ncia dom\xc3\xa8stica \xc3\xa9s la viol\xc3\xa8ncia o maltractament que es produeix a la llar o la fam\xc3\xadlia, per exemple envers els fills, els avis o el company sentimental.\n_START_SECTION_\nDefinicions\n_START_PARAGRAPH_\nExisteix una \xc3\xa0mplia gamma de definicions, m\xc3\xa9s o menys formals, i que generalment inclouen els seg\xc3\xbcents elements:\n_START_SECTION_\nDom\xc3\xa8stica\n_START_PARAGRAPH_\nDomus en llat\xc3\xad tenia un sentit ampli, no solament comprenia la casa, sin\xc3\xb3 tamb\xc3\xa9 la p\xc3\xa0tria i la fam\xc3\xadlia. La viol\xc3\xa8ncia dom\xc3\xa8stica \xc3\xa9s aquella que t\xc3\xa9 lloc a la llar, no solament entre les quatre parets d\'una casa, tamb\xc3\xa9 familiar fora d\'aquesta. _NEWLINE_Normalment es considera que la viol\xc3\xa8ncia dom\xc3\xa8stica es produeix entre adults d\'una edat similar o de descendents a ascendents. La viol\xc3\xa8ncia envers els nens pot ser maltractament infantil, f\xc3\xadsic o psicol\xc3\xb2gic, o maltractament de menors, entre altres. Pot ser exercida pel marit o muller envers el c\xc3\xb2njuge o fills, per una persona cap als seus progenitors. _NEWLINE_No sempre s\'exerceix pel m\xc3\xa9s fort f\xc3\xadsicament o econ\xc3\xb2micament dins de la fam\xc3\xadlia, essent sovint raons purament psicol\xc3\xb2giques (vegeu s\xc3\xadndrome d\'Estocolm) que impedeixen a la v\xc3\xadctima de defensar-se._NEWLINE_Perqu\xc3\xa8 un homicidi sigui classificat com a dom\xc3\xa8stic, l\'homicida i la v\xc3\xadctima han d\'haver encetat una relaci\xc3\xb3 \xc3\xadntima de forma volunt\xc3\xa0ria._NEWLINE_En les seves variants m\xc3\xa9s greus, \xc3\xa9s a dir, viol\xc3\xa8ncia f\xc3\xadsica amb resultat de lesions o mort, les estat\xc3\xadstiques policials i judicials mostren que \xc3\xa9s molt m\xc3\xa9s freq\xc3\xbcent que l\'agressor sigui un home i la v\xc3\xadctima una dona, que \xc3\xa9s o ha estat el company o la companya sentimental._NEWLINE_Tanmateix, la viol\xc3\xa8ncia dom\xc3\xa8stica, en les seves variants m\xc3\xa9s greus (amenaces o insults), les estat\xc3\xadstiques policials i judicials mostren que \xc3\xa9s molt m\xc3\xa9s freq\xc3\xbcent que l\'agressora sigui dona i la v\xc3\xadctima un home (que \xc3\xa9s o ha estat el seu esp\xc3\xb2s, company sentimental, o xicot).\n_START_SECTION_\nViol\xc3\xa8ncia dom\xc3\xa8stica contra el company o la companya sentimental\n_START_PARAGRAPH_\nPer a referir-se a la viol\xc3\xa8ncia dom\xc3\xa8stica per part dels seus companys o companyes sentimentals hi ha expressions com viol\xc3\xa8ncia sexista, viol\xc3\xa8ncia masclista, viol\xc3\xa8ncia femellista, viol\xc3\xa8ncia contra els homes, viol\xc3\xa8ncia contra les dones, o viol\xc3\xa8ncia de g\xc3\xa8nere. Aquest darrer terme \xc3\xa9s el preferit per grups i associacions feministes, i \xc3\xa9s tamb\xc3\xa9 utilitzat per la legislaci\xc3\xb3 espanyola en la Llei Org\xc3\xa0nica de Mesures de Protecci\xc3\xb3 Integral contra la Viol\xc3\xa8ncia de G\xc3\xa8nere, mentre que en la normativa catalana s\'usa m\xc3\xa9s el terme viol\xc3\xa8ncia masclista. _NEWLINE_Aquesta llei s\'ha recorregut al Tribunal Constitucional de fa m\xc3\xa9s d\'any i mig perqu\xc3\xa8 discrimina els homes heterosexuals per ra\xc3\xb3 de sexe, ja que no considera "delicte" la viol\xc3\xa8ncia contra l\'home com ho fa amb la viol\xc3\xa8ncia contra la dona, sin\xc3\xb3 que la considera una "falta". _NEWLINE_Per a alguns, el terme "viol\xc3\xa8ncia de g\xc3\xa8nere" est\xc3\xa0 m\xc3\xa9s relacionat amb el masclisme i els rols de g\xc3\xa8nere patriarcals aplicats al company o la companya sentimental, quant a relaci\xc3\xb3 home i dona, m\xc3\xa9s que a aquesta en si, i no acull les parelles homosexuals, en les quals la viol\xc3\xa8ncia dom\xc3\xa8stica es produiria d\'home a home o de dona a dona._NEWLINE_La Unitat de G\xc3\xa8nero de l\'Institut Polit\xc3\xa8cnic Nacional va elaborar una visualitzaci\xc3\xb3 en forma d\'escala dels tipus de viol\xc3\xa8ncia que pot oc\xc3\xb3rrer en l\'\xc3\xa0mbit de la parella. Aquesta visualitzaci\xc3\xb3 anomenada Violent\xc3\xb2metre tamb\xc3\xa9 ha sigut reelaborat per l\'Institut Nacional dels Drets Humans de Xile.\n_START_SECTION_\nViol\xc3\xa8ncia dom\xc3\xa8stica contra els infants\n_START_PARAGRAPH_\nLa viol\xc3\xa8ncia dom\xc3\xa8stica contra els infants \xc3\xa9s la viol\xc3\xa8ncia, sexual, f\xc3\xadsica o emocional, o maltractament a menors realitzada per membres de la seva fam\xc3\xadlia. Pot incloure maltractament f\xc3\xadsic o sexual,maltractament emocional o abandonament f\xc3\xadsic (sostre, alimentaci\xc3\xb3, vestit, higiene, educaci\xc3\xb3, vigil\xc3\xa0ncia i protecci\xc3\xb3 front a perills) o emocional._NEWLINE_Alguns factors que la promouen poden ser que l\'infant pertanyi a un model de fam\xc3\xadlia autoritari que ent\xc3\xa9n el respecte \xc3\xbanicament en direcci\xc3\xb3 als progenitors o cuidadors i, en general, una important verticalitat i rigidesa a l\'estructura familiar, l\'acceptaci\xc3\xb3 i \xc3\xbas de c\xc3\xa0stigs f\xc3\xadsics o tamb\xc3\xa9 el tracte als fills com si fossin propietat dels pares i mares._NEWLINE_Existeixen altres formes de viol\xc3\xa8ncia contra els infants, fora de l\'\xc3\xa0mbit dom\xc3\xa8stic, com la viol\xc3\xa8ncia institucional, per exemple.\n_START_SECTION_\nViol\xc3\xa8ncia dom\xc3\xa8stica contra els pares o avis\n_START_PARAGRAPH_\nLa viol\xc3\xa8ncia dom\xc3\xa8stica contra els pares o avis \xc3\xa9s la viol\xc3\xa8ncia o maltractament cap a una persona major del propi \xc3\xa0mbit familiar, sovint una persona gran, per acci\xc3\xb3 o omissi\xc3\xb3, que li provoca un dany f\xc3\xadsic o psicol\xc3\xb2gic i sol ser causa de lesions, malalties, p\xc3\xa8rdues de productivitat, a\xc3\xafllament i desesperaci\xc3\xb3.\n_START_SECTION_\nViol\xc3\xa8ncia dom\xc3\xa8stica contra familiars discapacitats\n_START_PARAGRAPH_\nLa viol\xc3\xa8ncia dom\xc3\xa8stica contra familiars discapacitats \xc3\xa9s la viol\xc3\xa8ncia o maltractament a discapacitats que provoca un dany f\xc3\xadsic o psicol\xc3\xb2gic per part de familiars.\n_START_SECTION_\nViol\xc3\xa8ncia dom\xc3\xa8stica contra familiars dependents\n_START_PARAGRAPH_\nLa viol\xc3\xa8ncia dom\xc3\xa8stica contra familiars dependents \xc3\xa9s el maltractament o viol\xc3\xa8ncia, per acci\xc3\xb3 o omissi\xc3\xb3, envers una persona dependent perqu\xc3\xa8 \xc3\xa9s un membre de la seva fam\xc3\xadlia nuclear, especialment en el cas que tingui un rol de cuidador, que li provoca un dany puntual o continuat, per acci\xc3\xb3 o omissi\xc3\xb3, f\xc3\xadsic o psicol\xc3\xb2gic. Aquestes situacions afecten persones que a causa de llur m\xc3\xa9s gran vulnerabilitat es troben en una posici\xc3\xb3 de depend\xc3\xa8ncia que els situa en una situaci\xc3\xb3 de m\xc3\xa9s gran risc en relaci\xc3\xb3 amb el maltractament.'